આ મંજૂરી મળતાંની સાથે જ બંધનું બાંધકામ આગળ વધ્યું અને તેની ઊંચાઈ 138 મીટર સુધી લઈ જવાઈ.

હાલમાં સરદાર સરોવર બંધનું જળસ્તર પહેલી વાર 138.68 મીટરે પહોંચ્યું છે અને વડા પ્રધાન નરેન્દ્ર મોદીના જન્મદિને 'નમામિ દેવી નર્મદે મહોત્સવ'ની ઉજવણી કરાઈ રહી છે. 

ત્યારે એ સવાલ થવો સહજ છે કે આખરે સરદાર સરોવર બંધના નિર્માણનો શ્રેય કોને ફાળે જાય?

ઇતિહાસ પર નજર કરતાં માલૂમ પડે કે સરદાર સરોવર બંધ બાંધવામાં અને નર્મદાનાં પાણીને ગુજરાતમાં અલગઅલગ વિસ્તારમાં પહોંચાડવામાં ગુજરાતના તમામ મુખ્ય મંત્રીઓનો ફાળો રહ્યો છે.

જોકે, પૂર્વ મુખ્ય મંત્રી ચીમનભાઈ પટેલના કાર્યકાળ 'ઘટનાપ્રચુર અને બહુ મહત્ત્વનો રહ્યો' હોવાનું જાણકારોનું માનવું છે. 

'નર્મદાને ગુજરાતની જીવાદોરી' ગણાવનારા પણ ગુજરાતના ચીમનભાઈ પટેલ હતા. 

જો વિશ્વબૅન્ક ભંડોળ નહીં આપે તો... 

વાત 90ના દાયકાની છે. નર્મદા બચાવો આંદોલનનાં નેતા મેધા પાટકરે ગુજરાતમાં નર્મદા નદીમાં 'જળસમર્પણ'ની ચીમકી ઉચ્ચારી હતી.

આંદોલન પ્રત્યેની તેમની નિષ્ઠાને ધ્યાને લેતાં તેમને હળવાશથી લેવાની કોઈ ભૂલ કરે એમ નહોતું. 

મેધાની ચીમકી કેન્દ્ર સરકારને ઝુકાવી સમાધાન માટે વાતચીતના ટેબલ પર લા... બીજા 4000 અક્ષરો માટે લેખ ચાલુ રાખો:
વવા માટે હતી. 

જોકે, તેમને અડગ લડત ગુજરાતના એ વખતના મુખ્ય મંત્રી ચીમનભાઈ પટેલ આપી હોવાનું ઉદય મહુરકર પોતાના લેખમાં લખે છે.

મહુરકર લખે છે, 'ચીમનભાઈ પટેલે એ મામલાને અત્યંત ચતુરાઈપૂર્વક ઉકેલ્યો હતો. જ્યાં જળસમર્પણ કરવાની મેધાએ ચીમકી આપી હતી એ મણીબેલીનો માર્ગ બંધ કરી દેવાયો હતો અને સમય રહેતા તેમની અટકાયત કરી લેવાઈ હતી.' 

એ ચીમનભાઈ પટેલ જ હતા કે જેમણે કહ્યું હતું 'જો સરદાર સરોવર બંધ' માટે વિશ્વબૅન્ક ભંડોળ નહીં આપે તો હું વિદેશમાં રહેતા ગુજરાતીઓ પાસેથી ભંડોળ મેળવી લઈશ.  

વડા પ્રધાન નરેન્દ્ર મોદીએ સરદાર સરોવર બંધની 138.68 મિટર ઊંચાઈનાં જે વધામણાં કર્યાં હતાં એ ઊંચાઈની મંજૂરી પણ ચીમનભાઈના કાર્યકાળ દરમિયાન જ મળી હતી. 

'મેધા પાટકરને હરાવ્યાં'

સરદાર સરોવર બંધ અને નર્મદા વિવાદના જાણકાર વિદ્વાન વિદ્યુત જોશી જણાવે છે,

"જ્યારે અમરસિંહ સોલંકીએ પુનર્વસન પૉલિસી રજૂ કરીને બંધનું કામ આગળ વધારવાનું કહ્યું એટલે તુરંત જ મેધા પાટકરનું 'નર્મદા બચાવો આંદોલન' શરૂ થયું."

"આ મામલે છેક વિશ્વબૅન્ક સુધી ધા નાખવામાં આવી. વિશ્વબૅન્કે 'મૉર્સ કમિશન' રચ્યું જેને જવાબ આપવાનું કામ ચીમનભાઈ પટેલે કર્યું."

"નર્મદા બચાવો આંદોલનવાળા આયોજન પંચ સુધી પહોંચ્યા તો ચીમનભાઈ ત્યાંથી પણ 'ઍન્વાયર્મેન્ટલ ક્લિયરન્સ' લઈ આવ્યા. પૈસાની જરૂર પડી તો બૉન્ડ જાહેર કર્યાં અને પ્રકલ્પ માટે પૈસા એકઠા કર્યા."

સરદાર સરોવર બંધનો વિરોધ અને નર્મદા બચાવો આંદોલને વેગ પણ ચીમનભાઈના કાર્યકાળ દરમિયાન જ પકડ્યો હતો. 

એ ચીમનભાઈ પટેલ જ હતા જેમણે મેધા પાટકર સામે ટક્કર ઝીલી હતી. 

જોશી જણાવ્યા અનુસાર 'ચીમનભાઈએ મેધા પાટકરને ખેરકૂવા આંદોલન વખતે 'ફિલ્ડ'માં હરાવ્યાં હતાં.' 

'નર્મદા સાથે ગુજરાતની અસ્મિતાને જોડવાનું કામ પણ ચીમનભાઈએ કર્યું હતું.'

ઘટનાપ્રચુર કાર્યકાળ 

ગુજરાત સરકારના પૂર્વ મંત્રી અને નર્મદા બંધ પ્રકલ્પનાના પૂર્વ અધિકારી ડૉ. જય નારાયણ વ્યાસ બીબીસી ગુજરાતી સાથેની વાતચીતમાં જણાવે છે, 

"આ પ્રોજેક્ટના લૉન્ચિંગમાં જે ત્રણ વ્યક્તિના ફાળાને હું મહત્ત્વનો ગણો છું એ છે ગુજરાતના પૂર્વ મુખ્ય મંત્રી બાબુભાઈ જશભાઈ પટેલ, સનત મહેતા અને ચીમનભાઈ પટેલ."

"ચીમનભાઈના કાર્યકાળ દરમિયાન જ સરદાર સરોવર બંધ વિરુદ્ધનું આંદોલન વ્યાપક બન્યું હતું. તેમનો કાર્યકાળ એકદમ ઘટનાપ્રચુર હતો." 

ચીમનભાઈના કાર્યકાળ દરમિયાન જ નર્મદા બંધની ઊંચાઈ 92 મીટરે પહોંચી હતી.

વ્યાસ ઉમેરે છે, "કન્ટિન્યુઅન્સ કૉન્ક્રિક...